SKRIFTLIG FORESPØRGSEL P-3962/00

af Elspeth Attwooll (ELDR) til Kommissionen

(8. december 2000)

Om: Fiskeriaftale mellem Den Europæiske Union og Senegal

Med henblik på den kommende genforhandling af aftalen mellem Republikken Senegals regering og Den Europæiske Union om fiskeri ud for Senegals kyst kan Kommissionen bekræfte, at den er opmærksom på, at de lokale fiskere i Senegal og andre vestafrikanske stater har givet udtryk for stor bekymring over den negative indvirkning af det europæiske fiskeri på deres levebrød?

De specifikke klager, der er fremsat, har drejet sig om, at der finder ulovligt fiskeri sted, de lokale fiskeres fiskegrej er blevet beskadiget med katastrofale følger, og de lokale fiskere og de nærliggende samfund får kun ringe erstatning i henhold til fiskeriaftalerne.

Kan Kommissionen redegøre for, hvilke foranstaltninger den vil træffe i forbindelse med genforhandlingen af aftalen med Senegal for at sikre, at de lokale fiskersamfund i væsentlig højere grad får gavn af de erstatninger, der ydes af Den Europæiske Union? Vil der blive taget kontakt til de lokale fiskerorganisationer for at fastlægge deres behov samt taget officiel kontakt på regeringsplan?

Kan Kommissionen endelig oplyse en foreløbig tidsplan for forhandlingerne og en foreløbig dato for, hvornår Europa-Parlamentet bliver hørt vedrørende resultatet af forhandlingerne?

Svar afgivet på Kommissionens vegne af Franz Fischler

(16. januar 2001)

Kommissionen takker det ærede medlem for spørgsmålet og vil gerne redegøre for de langvarige forbindelser mellem EF og Senegal på fiskeriområdet. Den fiskeriaftale med Senegal, der blev undertegnet i 1978, var faktisk den første aftale af denne art mellem EF og et AVS-land (Afrika, Vestindien og Stillehavet).

Kommissionen er bekendt med de lokale fiskeres bekymring over de negative virkninger, som udenlandske fartøjer eller lokale industrifartøjer med private licenser eller chartrede aftaler kan have på deres beskæftigelse.

Det bør i den forbindelse erindres, at fiskerimulighederne i fiskeriaftalen mellem EF og Senegal er blevet begrænset i årenes løb, og at den nuværende protokol kun omfatter 10 000 bruttoregistertons (BRT), hvad der svarer til ca. 6,5 % af fiskeriet i Senegals farvande.

Kommissionen er også bekendt med de ulovlige fiskeriaktiviteter i området, der især udøves af piratfartøjer og fartøjer under bekvemmelighedsflag.

Selv om overvågningen af territorialfarvandene og farvandene inden for den eksklusive økonomiske zone er kyststatens ansvar, gør Kommissionen alt, hvad den kan, for at hjælpe tredjelandene med at bekæmpe sådanne ulovlige metoder. Senegal har med henblik herpå forpligtet sig til at anvende en andel af den finansielle godtgørelse til foranstaltninger, som har til formål at forbedre de senegalesiske myndigheders overvågning af farvandene. Under de kommende forhandlinger vil Kommissionen forsøge at opnå, at denne andel af den finansielle godtgørelse øges.

Kommissionen går også helt og fuldt ind for, at FAO's internationale handlingsplan, som har til formål at begrænse ulovlig, ureguleret og urapporteret fiskeri (IUU), skal udvikles. Med denne plan er det EF's hovedformål at gennemføre eksisterende internationale juridiske instrumenter (som f.eks. Overholdelsesaftalen) og at udfylde hullerne i international lovgivning, navnlig med hensyn til havneadgang. Planen skal forelægges FAO's fiskerikomité (COFI) i februar 2001.

De første kontakter mellem Kommissionen og andre berørte parter (fiskere og industri) fandt for nylig sted i Dakar.

Der vil blive taget passende hensyn til traditionelle fiskeres interesser i forbindelse med EF's politik og andre foranstaltninger, der gennemføres i denne sammenhæng. For midlerne i den 8. europæiske udviklingsfond blev der for nylig godkendt et flerårigt samarbejdsprojekt til støtte for traditionelle fiskere til et beløb af 5 mio. EUR. Den relevante finansieringsaftale mellem Kommissionen og de senegalesiske myndigheder blev undertegnet den 29. juni 2000.

Foruden den evaluering af den nuværende protokol, som Kommissionen og de senegalesiske myndigheder gennemførte i december 2000, er der skabt kontakter for at planlægge forhandlingerne om fornyelsen af aftalen, der udløber den 30. april 2001.

Det er aftalt, at første runde af forhandlingerne vil finde sted i Bruxelles i den tredje uge af januar 2001, og at der om nødvendigt kan føres forhandlinger hver måned.

Kommissionen håber, at drøftelserne vil kunne afsluttes, inden den nuværende protokol udløber.

Parlamentet vil snarest muligt modtage alle relevante oplysninger om resultatet af forhandlingerne.